Iулъхьэм пэщIэтыным топсэлъыхь
Къэбэрдей-Балъкъэр къэрал университетым иджыблагъэ щызэхэтащ жылагъуэр, Iулъхьэм зэрыпэщIэт щIыкIэхэм щытепсэлъыхьа «стIол хъурей».
Ар къызэрагъэпэщат КъБР-м Егъэджэныгъэмрэ щIэныгъэмкIэ и министерствэмрэ УФ-м и щIэныгъэлI ныбжьыщIэхэм я зэгухьэныгъэм и Къэбэрдей-Балъкъэр щIыналъэ къудамэмрэ. ЗэIущIэм хэтащ КъБР-м и министерствэхэмрэ ведомствэхэмрэ, республикэм и щIалэгъуалэ жылагъуэ зэгухьэныгъэхэм я лIыкIуэхэр, аспирантхэр, еджапIэ нэхъыщхьэхэм я егъэджакIуэхэр, щIэныгъэлI ныбжьыщIэхэр.
ЗэIущIэм щытепсэлъыхьащ КъБР-м щыIэ еджапIэхэм коррупцэм зэрыщыпэщIэтыфыну Iэмалхэм, щIалэгъуалэ зэгухьэныгъэхэр абы и лъэныкъуэкIэ сэбэп зэрыхъуфынум.
Къэпсэлъахэм къызэралъытэмкIэ, коррупцэм пэщIэтыным ехьэлIауэ ди цIыхухэм яIэ хуитыныгъэхэр нэхъ наIуэ щIын хуейщ. Абы къыдэкIуэу къагъэлъэгъуащ хабзэр къызэпызыудхэм тралъхьэ тезырхэр псоми я зэхуэдэу щытын зэрыхуейр. Къызэхуэсахэр нэхъыбэу зыгъэпIейтейр жэуаплыныгъэракъым, атIэ Iулъхьэ зэIэпыхыным цIыхухэм хуаIэ щытыкIэм зегъэхъуэжынырщ.
ЗэIущIэм хэтахэм абы щекIуэкIа псалъэмакъым теухуауэ лэжьыпхъэхэр къыщыгъэлъэгъуа резолюцэ къащтащ, зэхуэсым къыщаIэта Iуэхугъуэхэм хэплъэну, хэлэжьыхьыну зи пщэ къыдэхуэ IуэхущIапIэхэм яхуэгъэзауэ. «ЕджапIэ нэхъыщхьэхэм узыщрихьэлIэ коррупцэр» зыфIаща видео- гъэлъэгъуэныгъэкIэ зэIущIэм и лэжьыгъэр яухащ.
ЩОДЖЭН Iэминат.
